ยิ่งลักษณ์สั่งโต้งเกาะติดแก้ปัญหาค่าเงินบาท
“ยิ่งลักษณ์”โยน“กิตติรัตน์”จัดประชุมร่วมธปท.-ภาคเอกชนดูแลค่าเงินบาทต่อเนื่อง ย้ำประชุมน้ำแก้ปัญหาภาพรวมของประเทศ
14 พ.ค. 2556

“ยิ่งลักษณ์”โยน“กิตติรัตน์”จัดประชุมร่วมธปท.-ภาคเอกชนดูแลค่าเงินบาทต่อเนื่อง ย้ำประชุมน้ำแก้ปัญหาภาพรวมของประเทศ 
น.ส.ยิ่งลักษณ์ ชินวัตร นายกรัฐมนตรี กล่าวภายหลังการประชุมคณะรัฐมนตรี (ครม.) ถึงมาตรการดูแลค่าเงินบาทว่า ครม.ได้รับทราบผลการประชุมระหว่างนายกิตติรัตน์ ณ ระนอง รองนายกรัฐมนตรี และรมว.คลัง ผู้ว่าการธนาคารแห่งประเทศไทย หรือ ธปท. และตัวแทนภาคธุรกิจ รวมทั้งหน่วยงานที่เกี่ยวข้อง ถึงผลกระทบเรื่องดังกล่าวต่อเศรษฐกิจไทย
ทั้งนี้ มอบหมายให้นายกิตติรัตน์ จัดประชุมลักษณะดังกล่าวต่อเนื่องในการแก้ไขปัญหาร่วมกัน เพื่อรักษาเสถียรภาพค่าเงินบาทตามภาคเอกชนร้องขอ ส่วนความเห็นต่างกันของกระทรวงการคลังและธปท.นั้น ถือเป็นความเห็นต่างในเรื่องของวิธีการ แต่มีวัตถุประสงค์ เพื่อให้เกิดผลเป็นรูปธรรม ซึ่งหวังว่าวิธีการที่แตกต่างกันจะนำไปสู่ผลลัพธ์เดียวกัน 
สำหรับการประชุมระดับผู้นำด้านน้ำแห่งภูมิภาคเอเชียแปซิฟิค ครั้งที่ 2 จ.เชียงใหม่ เป็นการประชุมที่ครอบคลุมในการบริหารจัดการน้ำ เพื่อแก้ปัญหาทั้งภาคเกษตร อุปโภค และบริโภค ส่วนกรณีที่มีกลุ่มผู้ชุมนุมเตรียมคัดค้านนั้น เห็นว่าเวทีดังกล่าวไม่ใช่เวทีแสดงความคิดเห็นแค่ประเทศไทยเพียงประเทศเดียว ดังนั้น จึงไม่ควรจัดการปราศรัยแสดงความคิดเห็น แต่รัฐบาลยินดีรับฟังความคิดเห็นพร้อมข้อสเนอแนะจากภาคประชาชน
นอกจากนี้ น.ส.ยิ่งลักษณ์ ยังกล่าวถึงกรณีที่นายปลอดประสพ สุรัสวัสดี รองนายกรัฐมนตรี ออกมาให้สัมภาษณ์ต่อประเด็นการมายื่นข้อเรียกร้องระหว่างการประชุมดังกล่าว ซึ่งจะสอบถามนายปลอดประสพถึงเจตนาในการให้สัมภาษณ์ แต่เชื่อว่า เป็นเจตนาที่ดีในการแสดงความคิดเห็น